กรุงเทพชี้รายใหญ่เริ่มกู้กลางปีหน้า
ลูกค้าเริ่มมาคุยเตรียมยื่นประมูลโครงการลงทุนรัฐ
19 ธ.ค. 2558

ลูกค้าเริ่มมาคุยเตรียมยื่นประมูลโครงการลงทุนรัฐ
กรุงเทพคาดสินเชื่อรายใหญ่เริ่มคึกครึ่งหลังปีหน้า ลูกค้าเตรียมประมูลโครงการรัฐ 
นายชาญศักดิ์ เฟื่องฟู กรรมการรองผู้จัดการใหญ่ ธนาคารกรุงเทพ เปิดเผยว่า การปล่อยสินเชื่อธุรกิจรายใหญ่ในปีหน้าจะมีทิศทางที่ดี โดยมีปัจจัยบวกอย่างน้อย 4 ด้าน ได้แก่ โครงการลงทุนของภาครัฐ ที่ทางการเริ่มขับเคลื่อนแล้ว หากเกิดขึ้นได้เร็ว จะเห็นความเคลื่อนไหวมากขึ้นจากภาคเอกชนที่รออยู่ ซึ่งเบื้องต้นมีเอกชนทยอยเข้ามาพูดคุยกับธนาคารแสดงความต้องการบิดบอนด์เพื่อเตรียมเข้าประมูลโครงการรัฐแล้ว ทั้งโครงการลงทุนขนาดใหญ่ (เมกะโปรเจกต์) และโครงการลงทุนตามงบประมาณปกติ
อย่างไรก็ตาม ธนาคารประเมินว่าโครงการภาครัฐจะเริ่มเดินหน้าลงทุนได้กลางปี 2559 ดังนั้น สินเชื่อโครงการ (โปรเจกต์ไฟแนนซ์) คงจะเริ่มออกในช่วงครึ่งปีหลัง และเกิดผลต่อเศรษฐกิจชัดเจนในปี 2560 ซึ่งจะเป็นอานิสงส์ที่ต่อเนื่องสำหรับธุรกิจเกี่ยวเนื่อง (ซัพพลายเชน) รวมทั้งมาตรการของรัฐบาลที่มุ่งเน้นการสร้างคลัสเตอร์ธุรกิจใหม่ๆ เป็นอีกด้านหนึ่งที่กระตุ้นความต้องการสินเชื่อรายใหญ่ในปีหน้า
สำหรับความต้องการการลงทุนของภาคเอกชนในปีหน้ายังมีอยู่ในบางกลุ่มอุตสาหกรรมที่ต้องการขยายกำลังการผลิตอยู่ เช่น กลุ่มธุรกิจส่งออก ที่มีแนวโน้มฟื้นตัวดีกว่าปีนี้ แต่ยังต้องติดตามต่อเนื่อง ทั้งความต้องการในตลาดโลก และราคาสินค้าโภคภัณฑ์ เบื้องต้นมองว่า ภาพรวมราคาโภคภัณฑ์ในปีหน้าเฉลี่ยจะเริ่มปรับขึ้นแต่ไม่หวือหวา โดยเฉพาะต้องติดตามราคาน้ำมันจะเป็นอย่างไร
“ในช่วงครึ่งปีแรก เรามองว่าสินเชื่อรายใหญ่ยังไปได้ปกติ ภาพคล้ายๆ กับปีนี้ แต่จะเริ่มคึกคัก มีการเบิกสินเชื่อ จะไปเห็นในช่วงครึ่งหลัง ซึ่งเป็นเรื่องปกติ อย่างสินเชื่อที่ทยอยเบิกในช่วง 6 เดือนที่ผ่านมาก็เป็นสินเชื่อที่เราอนุมัติไปเมื่อ 1-2 ปีที่แล้ว” นายชาญศักดิ์ กล่าว
ด้าน นายเดชา ตุลานันท์ รองประธานกรรมการบริหาร ธนาคารกรุงเทพ กล่าวว่า ธนาคารตั้งเป้าสินเชื่อปีหน้าเติบโต 4% บนสมมติฐานผลิตภัณฑ์มวลรวมในประเทศ (จีดีพี) ขยายตัว 3-3.5% จากมาตรการกระตุ้นเศรษฐกิจภาครัฐที่คาดว่าจะเห็นผลในปีหน้าเช่นเดียวกัน
สำหรับการปล่อยสินเชื่อปีนี้เป็นไปตามเป้าหมายที่วางไว้ 4% มาจากสินเชื่อขนาดใหญ่ สินเชื่อเอสเอ็มอี และสินเชื่อรายย่อย อย่างไรก็ตาม ธนาคารยอมรับว่าหนี้ที่ไม่ก่อให้เกิดรายได้ (เอ็นพีแอล) มีทิศทางที่เพิ่มสูงขึ้นจากภาวะเศรษฐกิจที่ชะลอตัว โดยสิ้นไตรมาส 3 ที่ผ่านมาเอ็นพีแอล อยู่ที่ระดับ 2.5% และคาดว่าสิ้นปีนี้จะขยับขึ้นที่ 2.7-2.8% โดยปีหน้า มีโอกาสที่เอ็นพีแอลจะสูงถึง 3%